ભુજ | ગણેશોત્સવને ઉમંગભેર ઉજવવા માટે લોકોનો ઉત્સાહ અને પર્યાવરણની જાળવણી તરફની જાગૃતિ બતાવતું વધુ એક ઉદાહરણ સામે આવ્યું હતું. ભુજમાં એસટી વર્કશોપમાં એપ્રેન્ટિસ તરીકે કામ કરતા ભાર્ગવ ચાવડાને દસ દિવસ અગાઉ બસનું કામ કરતી વખતે જેક પરથી વાહન ઉતરી પડતા હાથ ઉપર દોઢ ટન જેટલું વજન આવતા જમણા હાથમાં ફ્રેકચર પડ્યું. લોખંડની ખીલીમાંથી વિવિધ આઇટમ બનાવનારા ભાર્ગવ હિંમત હાર્યા વગર ડાબા હાથે માટીના ગણેશ બનાવવાનું શરૂ કર્યું. ‘દિવ્ય ભાસ્કર’ સાથે વાત કરતાં ભાવેશે જણાવ્યું કે, શરૂમાં માટીને ઘાટ આપવામાં ઘણી તકલીફ પડી પરંતુ ધીમે-ધીમે આત્મવિશ્વાસ આવી ગયો અને ગણેશજીને નિર્માણ કરવાનું ફાવી ગયું. પર્યાવરણની જાળવણીને નજર અંદાજ કરીને પીઓપીના ગણેશજી હજારો રૂપિયા ખર્ચીને ઘરે અને પંડાલમાં સ્થાપના કરતાં લોકો માટે આ એક ખરેખર પ્રેરણા આપતું ઉદાહરણ છે.